A MAGYAR AKTUÁRIUS TÁRSASÁG
ALAPSZABÁLYA
Érvényes: 2011. május 20-tól

A Magyar Köztársaság területén működő, az aktuáriusi tevékenységhez, a biztosítási matematikához kapcsolódó szakemberek tevékenységük elismertetése, színvonalának további emelése, valamint az aktuáriusok önálló szakmai érdekképviseletének ellátása érdekében egyesületként megalapítják a Magyar Aktuárius Társaságot (a továbbiakban: Társaság). Az alapítók eszmei értelemben elődjüknek tekintik az 1991. február 27-én a Magyar Biztosítók Szövetsége önálló tagozataként létrehozott és a jelen Társaság megalakulásával egyidejűleg megszüntetett aktuárius társaságot.

1.§	A TÁRSASÁG NEVE, FORMÁJA ÉS SZÉKHELYE
1.1	A Társaság elnevezése: Magyar Aktuárius Társaság.
A Társaság nevének rövidítése: MAT.
1.2	A Társaság elnevezése
angolul: Hungarian Actuarial Society
németül: Ungarischer Aktuarverein
franciául: Association Actuarielle Hongroise
1.3	A Társaság székhelye: 1062 Budapest, Andrássy út 100.
1.4	A Társaság az egyesülési jogról szóló 1989. évi II. törvény alapján működő egyesület, amely a bírósági nyilvántartásba vétellel létrejövő önálló jogi személy.
1.5	A Társaság határozatlan időtartamra alakul.

2.§	A TÁRSASÁG CÉLJA ÉS TEVÉKENYSÉGE
2.1	A Társaság célja és tevékenysége:
-	a szakmai igényesség, a biztosításmatematikai kultúra ápolása, terjesztése a biztosításügyben, mely azonban nem jelent önálló biztosítási tevékenységet,
-	annak biztosítása, hogy a Társaság a közérdeket szolgálja,
-	szakmai fórum kialakítása és működtetése, önképzés a tagok számára,
-	az aktuárius szakma elismertetése,
-	a Társaság és tagjainak szakmai érdekvédelme és képviselete,
-	a szakirányú képzés megszervezésében való részvétel; a minősítési normák kialakítása, és a mindenkori igényekhez való igazítása,
-	az aktuárius szakmát érintő jogalkotásról és jogalkalmazásról való véleménynyilvánítás; e vélemények elismertetése,
-	szakmai ajánlások kidolgozása,
-	nemzetközi szakmai kapcsolatok kialakítása és ápolása; tapasztalatcsere,
-	az aktuáriusok közötti kölcsönös tisztelet és megbecsülés elősegítése.
2.2	A Társaság –az Alapszabály ezt megengedő módosítása nélkül– gazdasági-vállalkozási tevékenységet nem folytathat.
2.3	A Társaság a Közgyűlés felhatalmazása alapján elláthat egyéb feladatokat is a vonatkozó jogszabályi keretek között.

3.§	A TÁRSASÁG TAGJAI
3.1	A Társaságnak tagjai, minősített tagjai, tagjelöltjei, továbbá tiszteletbeli és pártoló tagjai vannak.
3.2	A Társaság alapító tagjai az alakuló közgyűlés azon résztvevői, akik belépési szándékukat és az Alapszabállyal való egyetértésüket az alakuló közgyűlési jegyzőkönyv aláírásával megerősítik.
3.3	A Társaság megalakulását követően tagjelöltségért folyamodhat minden olyan magyar állampolgár, továbbá Magyarországon letelepedett, illetőleg magyarországi tartózkodási engedéllyel rendelkező nem magyar állampolgár, aki tudományos vagy gyakorlati tevékenysége révén az aktuárius szakmához hozzájárul, a szakmai és etikai normáknak megfelel, valamint a Társaság Alapszabályát és Etikai Szabályzatát magára nézve írásban is kötelezőnek ismeri el.
3.4	Tagjelölt felvételéhez két tag írásbeli javaslata szükséges. Javaslattevő az lehet, aki legalább 18 hónapja tagja a Társaságnak. A felvételi kérelmet a jelentkező írásban nyújtja be a Társaság Ügyvezetőségének. Az Ügyvezetőség ezt megvizsgálja és a formai követelmények teljesülése esetén tagjelöltté nyilvánítja a kérelmet benyújtót.
3.5	A tagjelölt a felvételét követő második rendes Közgyűlésig tarthatja meg bemutatkozó előadását a MAT egy rendezvényén. A bemutatkozó előadás után a tagjelölt a felvételét követő első vagy második rendes Közgyűlésen kérheti felvételét a Társaság tagjai sorába. Amennyiben a második Közgyűlésen sem születik pozitív döntés a felvételről, akkor a tagjelölt tagjelölti státusza is megszűnik.
3.6	Korábbi munkássága alapján a tagságért folyamodó kérheti felmentését a bemutatkozó előadás megtartása alól, és a tagfelvételi kérelmét követő rendes közgyűlésen taggá válhat. A kérelmet az Ügyvezetőség véleményezi a tagfelvétel előtt és döntéshozatalra a Közgyűlés elé terjeszti. Ilyen módon tagságért folyamodhat minden olyan magyar állampolgár, továbbá Magyarországon letelepedett, illetőleg magyarországi tartózkodási engedéllyel rendelkező nem magyar állampolgár, aki tudományos vagy gyakorlati tevékenysége révén az aktuárius szakmához hozzájárul, a szakmai és etikai normáknak megfelel, valamint a Társaság Alapszabályát és Etikai Szabályzatát magára nézve írásban is kötelezőnek ismeri el.
3.7	Külön eljárás nélkül a Társaság tagjává válnak akik a Fővárosi Bíróság által 3158. sz. alatt jogi személyként nyilvántartásba vett Magyar Biztosítók Szövetségének (MABISZ) korábban önálló tagozataként működő aktuárius társaság alapító és rendes tagjai voltak, ha a Társaság célkitűzéseit elfogadják, az Alapszabállyal való egyetértésüket aláírásukkal igazolják, és belépési kérelmüket a Társaság Ügyvezetőségének az alakuló közgyűlést követően 3 hónapon belül írásban eljuttatják.
3.8	A Társaság tagja 2003. január 1-gyel minősített taggá válhat, ha erre vonatkozó írásos kérelmét 2002. november 30-ig írásban a Társaság Akkreditációs Bizottságának benyújtja, melyben a minősített tagra vonatkozó tagdíj befizetését vállalja.
3.9	A Társaság tagja 2003. január 1. és 2004. december 31. között minősített taggá válhat, ha egyetemi végzettséggel rendelkezik, és eleget tesz az alábbi feltételek valamelyikének:
-	diplomát szerzett a BKÁE (korábban BKE) posztgraduális szakán;
-	biztosítónál munkaviszonyban töltött be vezető biztosításmatematikusi (aktuáriusi) pozíciót legalább 3 évig;
-	2001. december 31-ig tudományos fokozatot szerzett;
-	legalább 5 évig aktív aktuáriusi tevékenységet folytatott és
*	legalább 2 évig biztosító vezető biztosításmatematikusa (aktuáriusia) volt, vagy
*	legalább 2 évig magán vagy önkéntes nyugdíjpénztár felelős aktuáriusa volt, vagy
*	elvégezte a BKÁE (korábban BKE) aktuárius fő- vagy mellékszakirányát, vagy
*	elvégezte az ELTE TTK matematikus szak Biztosításmatematikai félsávját vagy az alkalmazott matematikus szak Biztosításmatematikai modulját, vagy
*	az Institute and Faculty of Actuaries és a BKE által szervezett tanfolyamon oklevelet szerzett;
-	a Groupe Consultatif illetve valamelyik teljes jogú tagszervezete által elismert, praktizálásra jogosító aktuárius képesítéssel rendelkezik.
3.10	A Társaság tagja 2005. január 1-től akkor válhat minősített taggá, ha eleget tesz a Társaság erre vonatkozó feltételeinek. E feltételeket úgy kell kialakítani, hogy azok megfeleljenek a Groupe Consultatif által e vonatkozásban támasztott követelményrendszernek.
3.11	A tag minősített taggá válását az Akkreditációs Bizottságtól kérheti a feltételeknek való megfelelést igazoló dokumentumok, valamint azon nyilatkozata benyújtásával, melyben vállalja a minősített tagokra érvényes tagdíj megfizetését. Az Akkreditációs Bizottság a kérést csak akkor utasíthatja vissza, ha a kérelmező nem tudta bizonyítani azt, hogy a fenti feltételeknek megfelel, vagy ha a minősített tagokra érvényes tagdíj megfizetését nem vállalta. Az Akkreditációs Bizottság döntése ellen a közgyűléshez lehet fellebbezni.
3.12	A Közgyűlés tiszteletbeli taggá olyan köztiszteletnek örvendő személyt fogadhat, aki jelentős segítséget nyújtott a magyar biztosításügy, speciálisan a magyar aktuáriusok számára.
3.13	Pártoló tagságot nyerhetnek olyan természetes vagy jogi személyek, akik a Társaság törekvéseit anyagilag vagy egyéb módon támogatják.
3.14	A Társaság tagjainak tagsági viszonya megszűnhet
-	szabad elhatározásból kilépéssel (a kilépési szándékot írásban kell közölni az Ügyvezetőség bármelyik tagjával),
-	kizárással (a Közgyűlés kizárhatja azt a tagot, aki kötelezettségét tartósan, vagy felhívás ellenére sem teljesíti, illetőleg az Alapszabály rendelkezéseit súlyosan megszegi), 
-	etikai büntetésként kiszabott kizárással,
-	tagdíj nemfizetése miatt a Társaság Szervezeti és Működési Szabályzata által meghatározottak szerint,
-	a tag halálával.
3.15	A Társaság valamennyi tagja etikai eljárás alá vonható. Az elsőfokú etikai határozat ellen fellebbezésnek van helye. A másodfokú etikai határozat a tagra nézve kötelező.

4.§	A TAGOK  ÉS TAGJELÖLTEK JOGAI ÉS KÖTELEZETTSÉGEI

4.1	A tagok jogai:
-	részt vehetnek a Társaság közgyűlésén, a Társaság munkájában, MAT-állásfoglalások kialakításában és a Társaság tisztségviselőinek megválasztásában, valamint a működési szabályok kialakításában,
-		a Társaság tisztségeire megválaszthatók, ha a törvényi feltételek fennállnak,
-	jogosultak ‑ térítésmentesen ‑ igénybe venni a Társaság szolgáltatásait,
-		a tagság ténye a tag személyiségi, szerzői és anyagi jogait nem korlátozza.
A tagok és a minősített tagok jogosultságai egyformák. Ez alól kivételt képez, hogy a minősített tagok jogosultak a Minősített Magyar Aktuárius (rövidítve MMA) cím használatára.
4.2	A tagok kötelezettségei:
-	részvétel a Társaság szakmai és szervezeti munkájában,
-	az Alapszabály és a Közgyűlés határozatainak megtartása,
-	a Közgyűlés által megállapított évi tagdíj megfizetése,
-	a tudomásukra jutott szakmai, hivatali és üzleti titok megőrzése,
-	munkájuk során legyenek tekintettel a MAT által kiadott szakmai ajánlásokra.
A minősített tag köteles a MAT szakmai továbbképzési rendszerében részt venni, a Szakmai Továbbképzési Rendszer Szabályzatában megfogalmazott követelményeknek eleget tenni.
4.3	A tagjelöltek jogai:
-	részt vehetnek a Társaság munkájában,
-	jogosultak ‑ térítésmentesen ‑ igénybe venni a Társaság szolgáltatásait,
-		a tagjelöltség ténye a tagjelölt személyiségi, szerzői és anyagi jogait nem korlátozza.
4.4	A tagjelöltek kötelezettségei:
-	részvétel a Társaság szakmai munkájában,
-	bemutatkozó előadás megtartása,
-	a Közgyűlés által megállapított évi tagjelölti díj megfizetése,
-	a tudomásukra jutott szakmai, hivatali és üzleti titok megőrzése,
-	munkájuk során legyenek tekintettel a MAT által kiadott szakmai ajánlásokra.
		
5.§	A KÖZGYŰLÉS
5.1	A Társaság legfőbb szerve a Közgyűlés, amely a tagok összességéből áll.
5.2	Évente legalább egyszer rendes közgyűlést kell tartani, amelyet az Ügyvezetőség hív össze. Az Ügyvezetőség, vagy a tagok legalább egyötöde –az ok és cél megjelölésével– rendkívüli közgyűlést is összehívhat.
5.3	A Közgyűlés akkor határozatképes, ha a tagoknak legalább a fele jelen van. Ha a Közgyűlés nem határozatképes és ezért ismételten össze kell azt hívni, a megismételt közgyűlés az eredeti napirendi pontok tekintetében a jelenlevők számára tekintet nélkül határozatképes.
5.4	A Közgyűlés határozatait egyszerű szótöbbséggel hozza, kivéve a Társaság Szervezeti és Működési Szabályzata által meghatározott eseteket.
5.5	A közgyűlések további részletes rendjét a Társaság Szervezeti és Működési Szabályzata tartalmazza.
5.6	A Közgyűlés határozatait nyílt szavazással hozza, kivéve, ha az Alapszabály másképp rendelkezik, illetőleg amennyiben személyi kérdésről történő szavazás esetén a tagok bármelyike ezt kéri, titkos szavazást kell elrendelni.
5.7	A Közgyűlés kizárólagos hatáskörébe tartozik:
-	az Alapszabály és a Szervezeti és Működési Szabályzat megállapítása és módosítása,
-	az Etikai Szabályzat megalkotása és módosítása,
-	a Szakmai Továbbképzési Rendszer Szabályzatának megalkotása és módosítása,
-	az Aktuárius szakmai ajánlások elfogadásának rendje Szabályzatának megalkotása és módosítása,
-	az évi tagdíj megállapítása,
-	döntés tagfelvételről és tagkizárásról, az etikai büntetésként kiszabott kizárás kivételével,
-	a Társaság tisztségviselőinek megválasztása és visszahívása,
-	a Társaság évi munkaprogramjának és az Ügyvezetőség beszámolójának elfogadása,
-	a Társaság költségvetésének és zárszámadásának elfogadása,
-	a Társaság megszűnésének, illetve más társadalmi szervezettel való egyesülésének kimondása.

6.§	A TÁRSASÁG EGYÉB SZERVEZETE
A tiszteletbeli elnök
6.1	A Közgyűlés tiszteletbeli elnököt választhat. Tiszteletbeli elnök olyan köztiszteletnek örvendő személy lehet, aki megfelelő tekintéllyel rendelkezik ahhoz, hogy a magyar aktuáriusokat méltóképpen reprezentálja.
Az elnök
6.2	A Társaság élén Elnök áll, aki a Társaságot önállóan képviseli, és aki egyben az Ügyvezetőség elnöke. Az Elnököt a Közgyűlés titkos szavazással két éves időtartamra választja meg. A következő kétéves periódusra választandó leendő elnököt a megválasztott aktív elnök tevékenysége második évének rendes közgyűlésén választják meg. Az így megválasztott leendő elnök elnöki tevékenységét a megválasztását követő év rendes közgyűlése lezárásakor kezdi meg, amennyiben ennek törvényi és egyéb feltételei fennállnak. Ellenkező esetben az utóbbi közgyűlésen megismételt elnökválasztást kell tartani.
Az Ügyvezetőség
6.3	A Társaság operatív irányító testülete az Ügyvezetőség, amely két rendes közgyűlés között szervezi a Társaság munkáját, irányítja a munkabizottságok tevékenységét.
6.4	Az Ügyvezetőség az elnökből és öt ügyvezetőségi tagból áll. Az ügyvezetőségi tagokat a két évre megválasztott elnök tevékenysége megkezdésekor a Közgyűlés titkos szavazással választja meg szintén két éves időtartamra. E Közgyűlés ugyancsak megválasztja az Ügyvezetőség egyetlen póttagját is. Az Ügyvezetőség a Társaság tagjai sorából titkárt választ, aki szervezési teendőket lát el.
6.5	Az elnök lemondása vagy elnöki feladatai tartós akadályoztatása esetében az Ügyvezetőség, a póttag behívása előtt, köteles tagjai közül megbízott elnököt választani, valamint amennyiben az elnök akadályoztatásának megszűnése fél évnél korábban nem várható, úgy két hónapon belül közgyűlést összehívni az új elnök megválasztása céljából. Az így megválasztott elnök mandátuma a lemondott vagy akadályoztatott elnök mandátumának lejártáig tart. A megbízott elnök valamennyi elnöki feladatot ellátja. A megbízott elnök mandátuma az akadály megszűnéséig, illetőleg az új elnök megválasztásáig tart.
6.6	Az Ügyvezetőség valamely tagjának lemondása vagy ügyvezetőségi feladatai tartós akadályoztatása esetében a tag ügyvezetőségi tagsági feladatait a póttag látja el. Amennyiben póttag nincs, vagy a feladatot nem tudja ellátni, úgy az Ügyvezetőség eggyel kevesebb taggal folytatja munkáját. Az Ügyvezetőség közgyűlés által megválasztott egynél több tagjának kiesése esetében két hónapon belül közgyűlést kell összehívni az Ügyvezetőség teljes létszámra történő kiegészítése céljából.
6.7	Az Ügyvezetőség jogosult dönteni minden olyan kérdésben, amely nem tartozik a Közgyűlés kizárólagos hatáskörébe, vagy amelyet az Alapszabály vagy a közgyűlés határozata más testület hatáskörébe nem utal.
6.8	Az Ügyvezetőség saját nevében jogosult állásfoglalást kiadni.
Az Etikai Bizottság
6.9	Etikai ügyekben elsőfokon a Társaság Etikai Bizottsága jár el. Az Etikai Bizottság elnökét és 4 tagját a Közgyűlés választja meg öt évre. Az Etikai Bizottság elnöke és tagjai újraválaszthatók. A Társaság elnöke és az Ügyvezetőség tagja nem lehet az Etikai Bizottság elnöke vagy tagja.
6.10	Az Etikai Bizottság elnökének illetve tagjainak lemondása, illetőleg tartós akadályoztatása esetében a 6.5 illetve 6.6 pontok szellemében kell eljárni.
6.11	Etikai ügyekben másodfokon a Társaság Ügyvezetősége jár el.
Az Akkreditációs Bizottság
6.12	A tagok minősítésével kapcsolatos ügyeket a Társaság Akkreditációs Bizottsága látja el. Az Akkreditációs Bizottság elnökét és 4 tagját a Közgyűlés választja meg három évre. Az Akkreditációs Bizottság elnöke és tagjai újraválaszthatók.
6.13	Az Akkreditációs Bizottság elnökének illetve tagjainak lemondása, illetőleg tartós akadályoztatása esetében a 6.5 illetve 6.6 pontok szellemében kell eljárni.
6.14	Az Akkreditációs Bizottság
-	dönt a tagok minősített tagság iránti kérelme ügyében;
-	dönt az egyes rendezvények –Szakmai Továbbképzési Rendszer Szabályzata szerinti– akkreditálása ügyében;
-	vezeti a minősített tagok jegyzékét;
-	a minősített tagok jegyzékéről törli azt a minősített tagot, aki nem teljesíti a továbbképzéssel kapcsolatos kötelezettségeit;
-	a 3.10 pontban megfogalmazott feltételek kialakítása és módosítása vonatkozásában javaslatot tesz a közgyűlés számára.

7.§	A TÁRSASÁG GAZDÁLKODÁSA
7.1	A Társaság gazdálkodásának forrása: a tagok és tagjelöltek vagyoni hozzájárulásai (tagdíj és tagjelölti díj), valamint az esetleges felajánlások.
7.2	A pénzeszközök felett rendelkezésre jogosult az elnök egy személyben, illetőleg két ügyvezetőségi tag együttesen.

8.§	A SZERVEZETI ÉS MŰKÖDÉSI SZABÁLYZAT
8.1	Az Alapszabályban nem részletezett, a Társaság szervezetére és működésére vonatkozó kérdésekben a Magyar Aktuárius Társaság Szervezeti és Működési Szabályzatának rendelkezései az irányadók.